SET ภาคเช้าร่วงเกือบ 10 จุด ตามตลาดภูมิภาคกังวลเศรษฐกิจจีน
SET ภาคเช้าร่วงเกือบ 10 จุด ตามตลาดภูมิภาคกังวลเศรษฐกิจจีน
8 ก.ย. 2558

ผู้สื่อข่าวรายงานว่าตลาดหุ้นไทยภาคเช้าร่วงไปเกือบ 10 จุด โดย ณ เวลา 11.46 น.ดัชนีอยู่ที่ระดับ 1,361.92 จุด ลบ 9.48 จุด หรือ 0.69% ด้วยมูลค่าซื้อขาย 12,755.69 ล้านบาท ในทิศทางเดียวกับตลาดหุ้นในภูมิภาคที่กังวลเศรษฐกิจจีน หลังจากประกาศตัวเลขการค้าต่างประเทศเดือน ส.ค.หดตัวลงรุนแรงถึง 9.7%
น.ส.ธีรดา ชาญยิ่งยงค์ ผู้ช่วยผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) ระบุในวันนี้ (8 ก.ย.) ว่า ตลาดหุ้นไทยเช้านี้ปรับตัวลงกว่า 10 จุด ขณะที่ตลาดหุ้นอื่นในภูมิภาคเอเชียเคลื่อนไหวทั้งในแดนบวก-ลบ โดยเฉพาะตลาดจีน และญี่ปุ่น ติดลบมาก หลังจากที่ตัวเลขนำเข้าของจีนออกมาแย่กว่าคาด ขณะที่ตัวเลขส่งออกของจีนก็ยังไม่ดีขึ้น
อย่างไรก็ดี ยังคงจับตาการปรับขึ้นอัตราดอกเบี้ยของธนาคารกลางสหรัฐฯ (เฟด) ไปจนถึงสัปดาห์หน้าที่จะมีการประชุมเฟด และยังเฝ้าดูมาตรการกระตุ้นเศรษฐกิจในประเทศ และภาพรวมทางการเมืองที่เริ่มร้อนขึ้น
นอกจากนี้ เงินบาทอ่อนค่าเร็ว เป็นการสะท้อนให้เห็นว่า Flow จะยังคงไม่ไหลเข้ามา ดังนั้นจีงมองว่าตลาดฯยังมี downside อยู่ พร้อมให้แนวรับ 1,355 จุด ส่วนแนวต้าน 1,380 จุด